મોતીભાઈના પિતા વૈષ્ણવ ધર્મ પાળતા. ઘરના ધાર્મિક વાતાવરણની તેમની ઉપર સારી અસર હતી. એમનું શરૂઆતનું જીવન કેવળ ધાર્મિક હતું; પરંતુ જ્યારથી રાષ્ટ્રીય ભાવનાનું આ તત્ત્વ એમના આ જીવનમાં ભળ્યું ત્યારથી એમના ધાર્મિક જીવને પણ પલટો ખાધો. અંત્યજોની હડધૂત સ્થિતિને એ હિંદુસંસારના કલંકરૂપ માનવા લાગ્યા. એમની દુકાન શહેરના મધ્ય ભાગમાં હોવા છતાં એ લોકો એમને ત્યાં આવતા. તેઓ પોતે અંત્યજોને છૂટથી અડકતા અને ચૂસ્ત વેપારીઓનો ખોફ વહોરી લેતા.